Ek gesels in die volgende paar paragrawe veral met die mense wie se are vol brandstof is. Daar is geen ander luikrug vandag op die mark in Suid-Afrika wat om ŉ renbaan sy man kan staan soos die Renault Clio RS18 F1 nie.
As ek baie slegte wiskunde toepas, oor die twee dae en met die aantal joernaliste wat by die bekendstelling was – skat ek dat elkeen van die Clio’s nie minder as 100 voluit rondes gery het nie. Dit is sonder die opwarm- en afkoelronde. Dit is net aan die laaste paar rondes wat ek kon voel dat die remme gaar is. Dít vir ŉ padvoertuig is regtigwaar indrukwekkend.
Die ontwerp is mooi, en die binneruim netjies. Ek hou van die materiale in die kajuit en die produk voel van ŉ goeie gehalte. Op die pad as mens rustig ry, is ek nie Renault se EDC se grootste liefhebber nie, maar om die baan maak dit sin. In “Race modus” moet mens met die spane agter die stuur ratte wissel, die ratkas sal dit nie self doen nie.